Але ж рэчаіснасьць выглядае не настолькі аптымістычна. Па-першае, беларускія пралкі, якія насамрэч пацясьнілі ў крамах імпартную прадукцыю (адметна, што айчынныя машыны часта стаяць асобна ад замежных), ня надта выйграюць цаной. Сярэдняя цана пралкі "Атлянт" — 400 даляраў, а вядома, што за тыя ж самыя грошы беларуская сям’я зь сярэднім прыбыткам можа набыць пралку сусьветна вядомых вытворцаў, прычым новую. У Расеі, куды, найверагодней за ўсё, "Атлянт" хоча пастаўляць сваю прадукцыю, сытуацыя тая ж самая. Таму цэнавая канкурэнтаздольнасьць гэтага тавару выклікае сумневы.